CELEX: 32020D1493
Language: da
Date: 2020-10-12 00:00:00
Title: Rådets afgørelse (EU) 2020/1493 af 12. oktober 2020 om den holdning, der skal indtages på Den Europæiske Unions vegne i det fælles udvalg, der er nedsat ved aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, for så vidt angår ændring af bilag I og II til aftalen og vedtagelsen af tekniske standarder for sammenkobling (EØS-relevant tekst)

16.10.2020   
               
               
                  DA
               
               
                  Den Europæiske Unions Tidende
               
               
                  L 343/16
               
            
         RÅDETS AFGØRELSE (EU) 2020/1493
         af 12. oktober 2020
         om den holdning, der skal indtages på Den Europæiske Unions vegne i det fælles udvalg, der er nedsat ved aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, for så vidt angår ændring af bilag I og II til aftalen og vedtagelsen af tekniske standarder for sammenkobling
         (EØS-relevant tekst)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner (1) (»aftalen«) blev indgået af Unionen ved Rådets afgørelse (EU) 2018/219 (2) og trådte i kraft den 1. januar 2020.
                  
               
                     (2)
                  
                  
                     I henhold til aftalen kan det ved aftalen nedsatte fælles udvalg (»det fælles udvalg«) vedtage en afgørelse om tekniske standarder for sammenkobling, som udvikles af administratoren af det schweiziske register og Unionens centrale administrator og baseres på principperne i bilag II til aftalen, der beskriver de detaljerede krav for etablering af en robust og sikker sammenkobling af den schweiziske supplerende transaktionsjournal (SSTL) og Den Europæiske Unions transaktionsjournal (EUTL). De tekniske standarder for sammenkobling træder derefter i kraft, når de er vedtaget ved det fælles udvalgs afgørelse.
                  
               
                     (3)
                  
                  
                     Bilag I til aftalen bør ændres i overensstemmelse med aftalen for at sikre en gnidningsløs omstilling af administrationen af luftfartøjsoperatører, der for første gang tilskrives Schweiz efter aftalens ikrafttræden, ved at tage hensyn til de fremskridt, der er gjort i forbindelse med oprettelsen af registerforbindelsen.
                  
               
                     (4)
                  
                  
                     Bilag II bør ændres for at sikre mere omfattende, men tilsvarende teknologier til oprettelse af registerforbindelsen i henhold til aftalen.
                  
               
                     (5)
                  
                  
                     Det fælles udvalg skal på sit tredje møde i 2020 vedtage de udviklede tekniske standarder for sammenkobling.
                  
               
                     (6)
                  
                  
                     Den holdning, der skal indtages på Unionens vegne i det fælles udvalg, bør fastlægges, da de tekniske standarder for sammenkobling vil være bindende for Unionen.
                  
               
                     (7)
                  
                  
                     Vedtagelsen af tekniske standarder for sammenkobling er et vigtigt element i gennemførelsen af aftalen for at muliggøre fastlæggelse af et teknisk grundlag for forbindelsen og beskrive udgangspunktet for de tekniske specifikationer, hvad angår kravene til arkitektur, tjenester og sikkerhed.
                  
               
                     (8)
                  
                  
                     Det fælles udvalg bør nedsætte en arbejdsgruppe i henhold til aftalen, for at bistå det fælles udvalg i forbindelse med dets opgaver i henhold til aftalen, hvad angår udarbejdelsen af tekniske retningslinjer for at sikre en korrekt gennemførelse af aftalen, herunder etablering af en robust og sikker forbindelse mellem SSTL og EUTL. Arbejdsgruppen bør mindst omfatte administratoren af det schweiziske register og Unionens centrale administrator.
                  
               
                     (9)
                  
                  
                     Unionens holdning i det fælles udvalg bør derfor baseres på det udkast til det fælles udvalgs afgørelse —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på tredje møde i det fælles udvalg, som er nedsat i henhold til aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, for så vidt angår ændring af bilag I og II til aftalen, vedtagelsen af tekniske standarder for sammenkobling og nedsættelsen af en arbejdsgruppe i henhold til aftalens artikel 12, stk. 5, baseres på det udkast til det fælles udvalgs afgørelse (3).
            Mindre ændringer af udkastet til det fælles udvalgs afgørelse kan accepteres af repræsentanterne for Unionen i det fælles udvalg uden yderligere afgørelse vedtaget af Rådet.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 12. oktober 2020.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EUT L 322 af 7.12.2017, s. 3.
         
            (2)  Rådets afgørelse (EU) 2018/219 af 23. januar 2018 om indgåelse af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner (EUT L 43 af 16.2.2018, s. 1).
         
            (3)  Jf. dokument ST 10836/20 på http://register.consilium.europa.eu.